FI Euroopan unionin virallinen lehti C 269/11

Maataloustuotteiden ja elintarvikkeiden rekisteröimisestä aidoiksi perinteisiksi tuotteiksi annetun neuvoston asetuksen (EY) N:o 509/2006 8 artiklan 2 kohdassa tarkoitettu rekisteröintihakemuksen julkaiseminen

(2008/C 269/04)

Tämä julkaiseminen antaa oikeuden vastustaa hakemusta neuvoston asetuksen (EY) N:o 509/2006 (1) 9 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

AITOA PERINTEISTÄ TUOTETTA KOSKEVA REKISTERÖINTIHAKEMUS

NEUVOSTON ASETUS (EY) N:o 509/2006

”PIEREKACZEWNIK”

EY-nro: PL-TSG-0007-0054-23.04.2007

1. Hakijaryhmittymän nimi ja osoite

Nimi: Konsorcjum producentów Pierekaczewnik Osoite: Kruszyniany 58, PL-16-120 Krynki Puhelin: (48-85) 710 84 60, (48-85) 749 40 52, matkapuhelin (48-85) 606 603 760 Faksi: — Sähköposti: dzenneta@wp.pl

2. Jäsenvaltio tai kolmas maa

Puola

3. Tuote-eritelmä

3.1 Rekisteröitävä nimi/rekisteröitävät nimet (komission asetuksen (EY) N:o 1216/2007 2 artikla)

”Pierekaczewnik”

Rekisteröintiä haetaan ainoastaan puolan kielellä.

3.2 Nimi

on itsessään erityinen on maataloustuotteen tai elintarvikkeen erityisluonnetta ilmaiseva

Nimi ”pierekaczewnik” ilmaisee tuotteen erityisluonnetta, sillä se johtuu verbistä pierekatywat, joka tarkoittaa sekä venäjässä että valkovenäjässä ”kaulitsemista”. Taikinan kaulitsemistapa on nimittäin yksi pierekaczewnikin valmistuksen erityispiirteistä, jotka vaikuttavat leivonnaisen erityisluonteeseen. Koska pierekaczewnik on puolan kieleen sellaisenaan omaksuttu nimi, jolla tarkoitetaan yksinomaan tiettyä konkreettista tuotetta, on katsottava, että nimi on itsessään erityinen.

3.3 Asetuksen (EY) N:o 509/2006 13 artiklan 2 kohdan mukainen nimen varaaminen

Rekisteröintiin liittyy nimen varaaminen Rekisteröintiin ei liity nimen varaamista

3.4 Tuotelaji

Luokka 2.3 — Makeis-, leipomo-, konditoria- ja keksituotteet

3.5 Sen maataloustuotteen tai elintarvikkeen kuvaus, johon 3.1 kohdan mukaista nimeä sovelletaan (asetuksen (EY) N:o 1216/2007 3 artiklan 1 kohta)

”Pierekaczewnik” on leivonnainen, joka muistuttaa ulkonäöltään etanan kotiloa. Vaikutelma syntyy siitä, että siinä on päälletysten kuusi hyvin ohueksi kaulittua taikinakerrosta, joiden välissä on täytettä (makeaa tai lihatäytettä) ja jotka on kääritty rullaksi. Tällä tavoin muotoiltu taikina paistetaan pyöreässä vuoassa, joka antaa leivonnaiselle halutun muodon. Poikkileikkauksessa vuorottelevat taikina- ja täytekerrokset. Pierekaczewnikin pinta on paistoajasta riippuen joko vaalean kullankeltainen tai kullanruskea. Valmiin leivonnaisen halkaisija on keskikohdasta mitattuna yleensä 26–27 cm. Leivonnainen painaa noin kolme kiloa. Pierekaczewnikin koostumus on kiinteä, tiivis ja kimmoisa. Maku on täytteestä riippuen joko mausteinen tai makea.

3.6 Sen maataloustuotteen tai elintarvikkeen tuotantomenetelmän kuvaus, johon 3.1 kohdan mukaista nimeä sovelletaan (asetuksen (EY) N:o 1216/2007 3 artiklan 2 kohta)

1. vaihe — Taikinan valmistus

Taikinan valmistamiseen tarvitaan seuraavat ainekset: 1 kg siivilöityjä vehnäjauhoja (tyyppi 450), noin 0,5 g suolaa, 5 keskikokoista kananmunankeltuaista, 5 ml kasviöljyä ja noin 0,4 l vettä. Ainekset yhdistetään keskenään ja taikinaa vaivataan käsin, kunnes siitä muodostuu yhtenäinen ja kimmoisa massa.

2. vaihe — Kaulitseminen

Valmis taikina jaetaan kuuteen yhtä suureen osaan. Sitten kukin taikinanpala kaulitaan 1 mm:n paksuiseksi levyksi, jonka läpimitta on noin 70 cm. Jotta levyistä tulisi tasaisia eivätkä ne halkeilisi, kaulitseminen tehdään käsin yksinkertaisella puisella kaulimella (jossa ei ole kädensijoja). Lopuksi taikinaa venytetään käsin, niin että siitä tulee läpinäkyvä. Samalla on kuitenkin vältettävä reikien ja halkeamien muodostuminen.

3. vaihe — Kerrosten kasaaminen

Kaulitut taikinalevyt pannaan sivuun odottamaan. Ne eivät saa tarttua toisiinsa, eikä niitä saa päästää kuivumaan. Tätä varten levyt ladotaan päälletysten ja voidellaan ne voisulalla. Tämä vaikuttaa tuotteen erityisluonteeseen, sillä vain virheettömästä taikinasta syntyy oikeanlainen rakenne.

Taikinalevyjen voitelemiseen käytetään 0,75 kg voita. Voin sijasta voidaan käyttää myös hanhenrasvaa.

4. vaihe — Täytteen valmistus

Pierekaczewnikissa voidaan käyttää seuraavia täytteitä:

Täyte I: lihatäyte Lihatäytteessä on sallittua käyttää seuraavia lihalaatuja: I.1 — 0,9–1,1 kg raakaa lampaanlihaa (nuoren eläimen luutonta takapaistia), tai I.1 — 0,9–1,1 kg raakaa naudanlihaa (nuoren eläimen mureaa lihaa), tai I.3 — 0,9–1,1 kg raakaa hanhenlihaa tai kalkkunan takapaistia. Liha leikataan pieniksi paloiksi. Täytteeseen voidaan lisätä sipulia, ei kuitenkaan enempää kuin 350 g. Ainekset yhdistetään ja lisätään mausteita: suolaa (noin 0,75 g), pippuria (noin 0,5 g) ja paprikajauhetta (noin 0,5 g). Täytteessä saa käyttää kerrallaan vain yhdenlaista lihaa.

Täyte II: makea Makea täyte valmistetaan seuraavista aineksista: II.1 — 1–1,3 kg murennettua tuorejuustoa (rasvatonta, puolirasvaista tai rasvaista), tai II.2 — 1–1,3 kg rusinoita, tai II.3 — 1–1,3 kg sekoitusta, jossa on yhtä paljon murennettua tuorejuustoa ja rusinoita. Edellä mainittuihin täytteisiin lisätään noin 2 g sokeria.

Täyte III: hedelmätäyte Perinteen mukaan pierekaczewnik voidaan täyttää myös kuorituilla ja pieniksi paloiksi pilkotuilla hedelmillä: III.1 — 1–1,5 kg omenoita, tai III.2 — 1–1,5 kg kuivattuja luumuja. Edellä mainittuihin täytteisiin lisätään noin 2 g sokeria. Hedelmätäytteeseen voidaan lisätä noin 100 g rusinoita. Omenoita ja kuivattuja luumuja ei saa käyttää yhdessä.

5. vaihe — Täytteen levittäminen

Täyte levitetään tasaisesti päällimmäiselle taikinalevylle.

6. vaihe — Muotoilu ja paistaminen

Täytetty taikina kierretään rullalle, joka taivutetaan etanan kotilon muotoon niin, että se mahtuu voilla voideltuun pyöreään astiaan. Myös pierekaczewnikin pinta sivellään voilla. Leivonnaista paistetaan 180 °C:een lämpötilassa noin kaksi tuntia.

3.7 Maataloustuotteen tai elintarvikkeen erityisluonne (asetuksen (EY) N:o 1216/2007 3 artiklan 3 kohta)

Pierekaczewnikin erityisluonne johtuu:

— leivonnaisen erityisestä rakenteesta,

— erityisestä muodosta ja koosta.

Tuotteen erityinen rakenne:

Tuotteen erityispiirteenä on monikerroksinen rakenne, joka saadaan asettamalla päälletysten ohuita (suorastaan läpinäkyviä) taikinakerroksia. Tätä varten taikina on kaulittava erittäin huolellisesti. Kun taikinalevyt on ladottu päälletysten ja viimeisen päälle on levitetty täyte, levyt kääritään rullalle. Näin pierekaczewnikin poikkileikkauksessa näkyy leivonnaiselle tyypilliseen tapaan useita taikinakerroksia, jotka vuorottelevat täytteen kanssa.

Erityinen muoto ja koko:

Etanan kotiloa muistuttava erityinen ulkonäkö syntyy pierekaczewnikin valmistuksen loppuvaiheessa. Rullalle kääritty leivonnainen asetetaan pyöreään paistoastiaan, ja paistamisen jälkeen pierekaczewnik tuo mieleen etanan kotilon. Pierekaczewnik on itse asiassa eräänlainen piirakka, jolle on ominaista paitsi tietty rakenne myös koko: leivonnaisen halkaisija on keskikohdasta mitattuna noin 26–27 cm, ja leivonnainen painaa noin kolme kiloa.

3.8 Maataloustuotteen tai elintarvikkeen perinteinen luonne (asetuksen (EY) N:o 1216/2007 3 artiklan 4 kohta)

Perinteinen valmistusmenetelmä:

Pierekaczewnikin perinteinen luonne liittyy kiinteästi sen valmistusmenetelmään, joka on säilynyt muuttumattomana vuosisatoja. Sekä taikina että täyte valmistetaan edelleen samalla tavoin kuin vuosisatoja sitten. Tästä ovat osoituksena täytteen koostumus, joka on säilynyt entisenlaisena, ja se, että taikina valmistetaan edelleen käsin, vaikka se olisi nykyään mahdollista tehdä myös koneellisesti.

Ennallaan on myös vanha tapa muotoilla taikinalevyt käsin, samoin kuin leivonnaisen alkuperäinen muoto. Valmistusmenetelmän kuvaus, pierekaczewnikin erityispiirteet sekä sen valmistuksessa käytettävät erilaiset täytteet on kuvattu Stanisław Kryczyńskin historiallis-kansatieteellisessä monografiassa ”Tatarzy litewscy” (”Liettuantataarit”), joka sisältyy vuonna 1938 julkaistuun tataarikulttuuria käsittelevään aikakauskirjaan Rocznik Tatarski (julkaisija Puolan tataarien kulttuuri- ja koulutusjärjestön keskuselin ”Rada Centralna Związku Kulturalno-Oświatowego Tatarów Rzeczypospolitej Polskiej”, Varsova 1938, s. 169).

Edellä mainitussa julkaisussa vahvistetaan myös se, että pierekaczewnik on perinteinen tuote. Se on peräisin seudulta, joka on kuulunut Puolaan jo ammoisista ajoista ja jonka asukkaat ovat edustaneet monia eri kulttuureja: puolalaisia, liettualaisia, venäläisiä, valkovenäläisiä, ukrainalaisia, juutalaisia ja tataareja. Tataarit saapuivat Puolan alueelle jo 1300-luvulla ja toivat mukanaan rikkaan itämaisen kulttuurinsa. Tämän kulttuuriperinnön ilmenemismuotoihin kuuluu erityisesti ruokaperinne, johon ovat merkittävästi vaikuttaneet uskonto ja se, mitä tuotteita aroseuduilla on ollut saatavana. Ajan myötä suurten kaupunkien ja kartanoiden lähistöllä asuneiden tataarisiirtolaisten kulttuuri vähitellen sekoittui paikalliseen kulttuuriin. Keskinäisten kontaktien ansiosta myös puolalaisiin ruokapöytiin ilmestyi usein tataarien herkkuja. Yksi tällainen tuote on juuri pierekaczewnik. Tietoja puolalaisen ja tataarikulttuurin sekoittumisesta ja esimerkiksi ruoka-aineiden tataarinkielisten nimitysten siirtymisestä puolan kieleen on saatavilla muun muassa Piotr Borawskin teoksessa ”Tatarzy w dawnej Rzeczypospolitej” (”Vanhan Puolan tataarit”) (julkaisija Ludowa Spółdzielnia Wydawnicza, Varsova, 1986, s. 6–7) ja Andrzej Dziubińskin monografiassa ”Na szlakach orientu. Handel między Polską a Imperium Osmańskim w XVI-XVIII wieku” (”Itämaiden teillä. Kaupankäynti Puolan ja osmanien valtakunnan välillä 1500–1700-luvulla”) (Fundacja na Rzecz Nauki Polskiej, Wrocław, 1998, s. 285–287).

Koska pierekaczewnikin valmistus on suuritöistä, sitä valmistetaan hyvin harvoin; nykyään oikeastaan vain tataarikodeissa Bayram-juhlaa varten (ramadanin päättymisen kunniaksi).

3.9 Erityisluonnetta koskevat vähimmäisvaatimukset ja tarkastusmenettelyt (asetuksen (EY) N:o 1216/2007 4 artikla)

Tuotteen erityisluonteen säilyttämiseksi valvotaan erityisesti seuraavia seikkoja:

1. Täytteen valmistukseen käytettävät raaka-aineet: a) raaka-aineiden määrä ja laatu.

2. Taikinan valmistusmenetelmä: a) taikinan kauliminen ja venyttäminen käsin, b) taikinalevyjen voitelu voilla tai hanhenrasvalla.

3. Valmis tuote: a) valmiin tuotteen erityinen muoto ja koko, b) tuotteelle ominainen kerroksittainen rakenne, c) taikinan kerroksittaisuus valmistuksen yhteydessä (kuten lehtitaikinalla).

Tarkastukset perustuvat tuotteen aistinvaraiseen arviointiin ja tuotantoprosessin eri vaiheiden seurantaan. Valmistajat on lisäksi velvoitettu säilyttämään tuotteen koostumuksen jäljittämistä varten tarvittavat tiedot ja esittämään ne tarkastajille.

Jotta tuotteen laatu säilyy vaaditulla tasolla, tarkastus on suoritettava vähintään kerran vuodessa.

4. Tuote-eritelmän noudattamisen tarkastamisesta vastaavat viranomaiset tai elimet

4.1 Nimi ja osoite

Nimi: Główny Inspektorat Jakości Handlowej Artykułów Rolno – Spożywczych Osoite: ul. Wspólna 30, PL-00-930 Warszawa Puhelin: (48-22) 623 29 01 Faksi: (48-22) 623 20 99 Sähköposti: — Julkinen viranomainen Yksityinen elin

4.2 Viranomaisen tai elimen erityistehtävät

Edellä mainittu tarkastuselin vastaa koko eritelmän noudattamisen valvonnasta.

(1) EUVL L 93, 31.3.2006, s. 1.